રોઝા પાર્કસના માનવતા સભર વ્યક્તિત્વની કદર રૂપે તેને જે પારિતોષિકો મળ્યા છે તેમાંના મોટા ભાગના તેની પાંસઠ વર્ષની ઉંમર બાદ મળ્યા છે.1996માં બીલ ક્લીન્ટનના હાથે ‘ Presidential Medal of Freedom’ કે જે રાષ્ટ્રની કારોબારી શાખા દ્વારા આપવામાં આવતું સર્વોચ્ચ પારિતોષિક છે તે આપવામાં આવ્યુ. 1999માં ધારાસભા તરફથી અપાતું સર્વોચ્ચ માન ‘Congressional Gold Medal’ દ્વારા મળ્યુ. આ જ વર્ષે ટાઈમ મેગેઝીને તેને વીસમી સદીની પ્રથમ વીસ પ્રભાવશાળી વ્યક્તિઓમાંની એક જાહેર કરી હતી. જેમાં મહિલા તરીકે તે સૌથી વધુ માન મેળવી જાય છે. મિશીગનના વુમન્સ હોલ ઓફ ફેઈમમાં તેની તકતી મૂકવામાં આવી. આ ઉપરાંત પણ અનેક નાના મોટા સન્માનો અને પારિતોષિકો તેને નાગરિક હિતો અને સામાજિક પરિવર્તન માટેની અહિંસક ચળવળ માટે મળ્યા છે. હિંમત અને અહિંસા એકસાથે જ્યારે અત્યાચારોનો સામનો કરે છે ત્યારે ઈતિહાસ સર્જાય છે.